Qeyd etmək istərdim ki, bu qanun layihəsində Azərbaycanda yeni gerçəkləşən strateji məsələlər də öz əksini tapıb. Bunlar Azərbaycanda yeni yaradılacaq turizm zonaları və onların idarə olunması ilə bağlı məsələlərdir. Azərbaycanda keyfiyyət baxımından yeni beynəlxalq standartlar tətbiq olunur. Burada Azərbaycanın turizm sənayesində təhsil sisteminin formalaşdırılmasına dair xüsusi yeniliklər və çox müasir tələblərə cavab verən maddələr mövcuddur. Azərbaycanda elektron turizm xidmətlərinin fəaliyyətinə xüsusi önəm verilməlidir. Çünki bizim hamımıza çox yaxşı məlumdur ki, hazırda turizm sənayesində elektron vasitələrdən daha çox istifadə olunur, sifarişlər çevik olaraq həyata keçirilir və bronlaşdırılır. Səyahətlər müxtəlif formalardan yeni formalara keçir. Vaxtilə biz Sovet İttifaqının dövründə görmüşdük ki, turistlərin avtobuslarla gəzintisi təşkil olunurdu. Bu gün də bunlar mövcuddur, amma eyni zamanda, dünya təcrübəsində ailə turizmi, qrup turizmi, maraq turizmi, biznes turizmi, ziyarət turizmi və digər formalar da mövcuddur. Odur ki, biz istərdik, müzakirələr zamanı bu imkanların genişləndirilməsi, Azərbaycanda tətbiq olunması üçün qanunvericilik bazası formalaşdırılsın.